Id-Direttiva tal-Kummissjoni 2001/9/KE
tat-12 ta' Frar 2001
li tadatta għall-progress tekniku d-Direttiva tal-Kunsill 96/96/KE dwar l-approssimazzjoni tal-liġijiet ta' l-Istati Membri rigward it-testijiet relatati ma' kemm il-vetturi bil-mutur u l-karrijiet tagħhom ikunu tajbin għat-triq
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 96/96/KE ta' l-20 ta' Diċembru 1996 dwar l-approssimazzjoni tal-liġijiet ta' l-Istati Membri relatati mat-testijiet dwar kemm il-vetturi bil-mutur u l-karrijiet tagħhom ikunu tajbin għat-triq [1], kif emendata bid-Direttiva tal-Kummissjoni 1999/52/ KE [2], u b'mod partikolari l-Artikolu 8 tagħha,
Billi:
(1) Il-programmi dwar iż-żejt tal-karozzi, li kienu nbdew fl-1992 biex jipprovdu l-pedament ta' l-analiżi għall-iffissar tan-normi ta' l-emissjoni mill-vetturi u l-kwalità tal-karburanti għas-sena 2000 u warajha biex jinkisbu livelli għall-kwalità ta' l-arja b'attenzjoni partikolari biex jitnaqqsu l-emissjonijiet tat-trasport fit-triq, identifikaw in-normi tal-manutenzjoni tal-vetturi bil-mutur bħala fattur prinċipali ta' l-effett tat-traffiku fuq il-kwalità ta' l-arja.
(2) Id-Direttiva 96/96/ KE tispeċifika t-testijiet li għandhom isiru fl-ispezzjonijiet ta' kull tant żmien biex jiġi vverifikat jekk l-emissjonijiet minn vetturi mmexxija kemm bil-petrol kif ukoll bid-diżil ikunux għadhom fil-limiti aċċettabbli.
(3) Il-kontenut tal-karbonju monossidu ta' l-emissjonijiet ta' egżost tal-vetturi li jaħdmu bil-petrol mgħammra b'ċerti sistemi ta' emissjoni ta' egżost wara t-trattament (tan-norma Euro 1) jeħtieġ li jiġi ttestjat kemm b'veloċitajiet tal-magna baxxi kif ukoll għolja.
(4) Id-Direttiva 98/69/KE tal-Parlament Ewropew u tal-Kunsill tat-13 ta' Ottubru 1998 relatata mal-miżuri li għandhom jittieħdu kontra t-tniġġis ta' l-arja minn emissjonijiet minn vetturi bil-mutur u li temenda d-Direttiva tal-Kunsill 70/220/KEE [3] teħtieġ l-introduzzjoni, mis-sena 2000, ta' sistema ta' dijanjosi abbord (OBD) fil-każ tal-karozzi li jaħdmu bil-petrol u l-vetturi kummerċjali ħfief biex jiġi immonitorjat il-funzjonament tas-sistema tal-kontroll ta' l-emissjoni waqt l-użu tal-vettura. Bl-istess mod, is-sistemi OBD ikunu meħtieġa għall-vetturi ġodda diżil mill-2003.
(5) L-iżvilupp tad-OBDs li jkunu kapaċi li jimmonitorjaw u jirrekordjaw id-difetti fil-vettura waqt li din tkun qiegħda taħdem għandu jnaqqas il-marġini bejn il-kundizzjonijiet tat-test u kif attwalment ikun l-operat fil-futur.
(6) Din id-Direttiva telimina l-ħtieġa li l-vetturi li jaħdmu bil-petrol jiġu ttestjati waqt li l-veloċità tal-magna tkun baxxa biex b'hekk titnaqqas il-komplessità tat-test, iżda tiżdied l-eżattezza permezz ta' l-immonitorjar tal-funzjonament tas-sistema OBD tal-vettura.
(7) Il-miżuri previsti f'din id-Direttiva huma skond l-opinjoni tal-kumitat favur l-addattazzjoni għall-progress tekniku tad-Direttiva dwar it-testijiet relatati ma' kemm il-vetturi bil-mutur u l-karrijiet tagħhom ikunu tajbin għat-triq kif stabbilit bl-Artikolu 8 tad-Direttiva 96/96/ KE,
ADOTTAT DIN ID-DIRETTIVA:
L-Artikolu 1
Id-Direttiva 96/96/ KE qiegħda tiġi emendata kif imniżżel fl-Anness li jinsab ma' din id-Direttiva.
L-Artikolu 2
L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa għall-konformità ma' din id-Direttiva mill-inqas sena wara d-dħul fis-seħħ tad-Direttiva. Dawn għandhom jinfurmaw minnufih lill-Kummissjoni dwar dan.
Fejn l-Istati Membri jadottaw dawn id-dispożizzjonijiet, għandu jkun fihom referenza għal din id-Direttiva jew għandhom ikunu akkumpanjati b'dik ir-referenza fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir dik ir-referenza.
L-Istati Membri għandhom jikkomunikaw lill-Kummissjoni t-testi tad-dispożizzjonijiet prinċipali tal-liġi nazzjonali li jadottaw fil-qasam irregolat minn din id-Direttiva.
L-Artikolu 3
Din id-Direttiva għandha tidħol fis-seħħ fl-20 jum li jiġi wara dak li fih tiġi ppubblikata fil-Ġurnal Uffiċjali tal-Komunitajiet Ewropej.
L-Artikolu 4
Din id-Direttiva hija indirizzata lill-Istati Membri.
Magħmula fi Brussel, fit-12 ta' Frar 2001.